text:
съществуващи видове риболов, включително чрез разпределяне на възможности за риболов;
 ж)
 установява с консенсус реда и условията за нови видове риболов в зоната на конвенцията, както и естеството и степента на участие в тези видове риболов, включително чрез разпределяне на възможности за риболов; и
 з)
 одобрява средства, с които риболовните интереси на новите договарящи се страни могат да бъдат удовлетворени по начин, съобразен с необходимостта да се гарантира дългосрочната устойчивост на рибните ресурси, обхванати от настоящата конвенция.
 2. Комисията приема мерки, за да гарантира ефективен мониторинг, контрол и надзор, както и спазване и правоприлагане на разпоредбите на настоящата конвенция и на мерките, приети по силата на настоящата конвенция. За тази цел комисията:
 а)
 установява процедури за регулирането и мониторинга на трансбордирането на рибни ресурси и продукти от рибни ресурси, добити в зоната на конвенцията, включително за уведомяването на комисията за местоположението и количеството на всяко трансбордиране;
 б)
 разработва и изпълнява програма за наблюдение на риболова в северната част на Тихия океан (наричана по-нататък „програмата за наблюдение“), като взема под внимание съответните международни стандарти и насоки;
 в)
 установява процедури за качването на борда и за инспекциите на риболовните кораби в зоната на конвенцията;
 г)
 установява подходящи механизми за сътрудничество с цел ефективен мониторинг, контрол и надзор, за да се гарантира прилагането на мерките за опазване и управление, приети от комисията, включително механизми за предотвратяване, възпиране и премахване на ННН риболов;
 д)
 разработва стандарти, спецификации и процедури, чрез които членовете на комисията да докладват за движения и дейности с помощта на предаватели за спътниково определяне на местоположението в реално време за кораби, извършващи риболовни дейности в зоната на конвенцията, и в съответствие с тези процедури координира своевременното разпространение на данните, събрани от спътниковите системи на членовете за наблюдение на корабите;
 е)
 установява процедури за своевременното уведомяване на комисията за влизането и излизането от зоната на конвенцията на риболовни кораби, които извършват улов или планират да извършват улов на рибни ресурси в зоната на конвенцията;
 ж)
 установява, когато е уместно, недискриминационни мерки, свързани с пазара, които са в съответствие с международното право, с оглед на предотвратяване, възпиране и премахване на ННН риболов; и
 з)
 установява процедури за преглед на спазването на разпоредбите на настоящата конвенция и мерките, приети съгласно настоящата конвенция.
 3. Комисията:
 а)
 приема и/или при необходимост изменя с консенсус правилата за провеждане на своите заседания и за упражняване на своите функции, включително процедурен правилник, финансови регламенти и други разпоредби;
 б)
 приема работен план и мандат за научния комитет, за комитета по техническите въпроси и съответствието и, при необходимост, за другите спомагателни органи;
 в)
 отнася до научния комитет всички въпроси, свързани с научната основа за решенията, които комисията взема с оглед на опазването и управлението на рибните ресурси и видовете, които принадлежат към същата екосистема или са зависими от целевите запаси или свързани с тях, и с оглед на оценяването и отстраняването на въздействието на риболовните дейности върху уязвими морски екосистеми;
 г)
 установява реда и условията за експериментални, научни и проучвателни риболовни дейности в зоната на конвенцията и определя обхвата на съвместните


text:
научни изследвания в областта на рибните ресурси, уязвимите морски екосистеми и видовете, които принадлежат към същата екосистема или са зависими от целевите запаси или свързани с тях;
 д)
 приема и изменя периодично списък на индикаторните видове на уязвими морски екосистеми, по отношение на които целевият риболов се забранява;
 е)
 направлява външните отношения на комисията; и
 ж)
 изпълнява други функции и извършва други дейности, които може да са необходими за преследването на целта на настоящата конвенция.
 Член 8
 Вземане на решения
 1. По правило комисията взема решенията си с консенсус.
 2. Освен когато в настоящата конвенция изрично е предвидено решенията да се вземат с консенсус, важи следното, ако председателят счете, че всички опити за постигане на консенсус са изчерпани:
 а)
 решения на комисията по процедурни въпроси се вземат с мнозинство от членовете на комисията, които гласуват със „за“ или „против“; и
 б)
 решения по въпроси по същество се вземат с мнозинство от три четвърти от членовете на комисията, които гласуват със „за“ или „против“.
 3. Когато не е ясно дали даден въпрос е по същество или не, въпросът се третира като въпрос по същество.
 4. Решения се вземат само ако в момента на вземането на решението има кворум от присъстващи две трети от членовете на комисията.
 Член 9
 Изпълнение на решенията на комисията
 1. Обвързващите решения на комисията пораждат действие по следния начин:
 а)
 след приемането на решението от комисията председателят на комисията незабавно уведомява в писмен вид всички членове на комисията за него;
 б)
 освен ако в решението е посочено друго, то става обвързващо за всички членове на комисията деветдесет (90) дни след датата на предаване, посочена в уведомлението от председателя за приемането на решението от комисията съгласно буква а) по-горе;
 в)
 член на комисията може да възрази срещу дадено решение единствено на основание, че то противоречи на разпоредбите на настоящата конвенция, на Конвенцията от 1982 г. или на Споразумението от 1995 г., или че решението необосновано дискриминира формално или фактически възразяващия член;
 г)
 ако член на комисията повдигне възражение, той уведомява за това председателя на комисията в писмен вид най-малко две седмици преди датата, на която решението става обвързващо в съответствие с буква б) по-горе; в този случай решението не е обвързващо за този член, доколкото е посочено в решението; решението обаче остава обвързващо за всички други членове, освен ако комисията реши друго;
 д)
 всеки член на комисията, който подава възражение съгласно буква г) по-горе, посочва дали решението противоречи на разпоредбите на настоящата конвенция, на Конвенцията от 1982 г. или на Споразумението от 1995 г., или дали решението необосновано дискриминира формално или фактически съответния член, и същевременно предоставя писмена обосновка на своята позиция. Този член трябва също така да приеме и да изпълни алтернативни мерки, които са равностойни по своето действие на решението, срещу което е възразил, и са със същата дата на прилагане;
 е)
 председателят незабавно изпраща до всички членове на комисията подробности за уведомленията и обясненията, получени в съответствие с букви г) и д) по-горе;
 ж)
 ако даден член на комисията се възползва от процедурата съгласно букви

type: contracts

jurisdiction: EU


text:
г) и д) по-горе, по искане на който и да е друг член се провежда заседание на комисията за преразглеждане на решението, срещу което е повдигнато възражение. Комисията кани на това заседание за своя сметка двама или повече експерти, които са граждани на държави, не членуващи в комисията, и които имат достатъчно познания по международното право в областта на рибарството и дейността на регионалните организации за управление на рибарството, за да съветват комисията по съответния въпрос. Изборът на тези експерти и техните дейности се извършват в съответствие с процедури, които се приемат от комисията;
 з)
 на заседанието на комисията се разглежда дали основанията, посочени за повдигнатото от члена на комисията възражение, са обосновани и дали приетите алтернативни мерки са равностойни по своето действие на решението, срещу което е било повдигнато възражението;
 и)
 ако комисията счете, че решението, срещу което е било повдигнато възражението, не дискриминира формално или фактически възразяващия член на комисията и е в съответствие с настоящата конвенция, Конвенцията от 1982 г. и Споразумението от 1995 г., но алтернативните мерки са равностойни по своето действие на решението на комисията и поради това следва да се приемат от комисията, алтернативните мерки стават обвързващи за възразяващия член вместо решението, срещу което е било повдигнато възражението; и
 й)
 ако комисията счете, че решението, срещу което е било повдигнато възражението, не дискриминира формално или фактически възразяващия член и е в съответствие с настоящата конвенция, Конвенцията от 1982 г. и Споразумението от 1995 г., но алтернативните мерки не са равностойни по своето действие на решението, срещу което е било повдигнато възражението, възразяващият член може:
 i)
 да представи други алтернативни мерки, които да бъдат разгледани от комисията;
 ii)
 да изпълни в срок от четиридесет и пет (45) дни първоначалното решение, срещу което е повдигнал възражение; или
 iii)
 да започне производство по уреждане на спора съгласно член 19 или точка 4 от приложението.
 2. Всеки член на комисията, който се възползва от правото си на възражение съгласно параграф 1, може по всяко време да оттегли своето уведомление за възражение и по този начин се обвързва с решението незабавно, ако то вече е в сила, или от момента, в който то може да влезе в сила съгласно настоящия член.
 Член 10
 Научен комитет
 1. Научният комитет предоставя научни консултации и препоръки в съответствие с мандата си, който се приема на първото редовно заседание на комисията, включително с евентуалните въведени с течение на времето в него изменения.
 2. Освен ако комисията реши друго, научният комитет провежда заседания най-малко веднъж на всеки две години преди редовните заседания на комисията.
 3. Научният комитет полага всички усилия, за да приема докладите си с консенсус. Ако всички усилия за постигане на консенсус се провалят, в доклада се отразяват възгледите на мнозинството и малцинството и може да бъдат включени различаващите се възгледи на представителите на членовете по всички или по отделни части от доклада.
 4. Научният комитет има следните задачи:
 а)
 да препоръчва на комисията изследователски план, включващ конкретни въпроси и точки, които да бъдат разгледани от научните експерти или от други организации


text:
или лица, в зависимост от случая, както и да определя потребностите от данни и да координира дейностите по задоволяване на тези потребности;
 б)
 редовно да планира, провежда и извършва преглед на научните оценки на състоянието на рибните ресурси в зоната на конвенцията, да установява необходимите действия за тяхното опазване и управление и да предоставя становища и препоръки на комисията;
 в)
 да събира, анализира и разпространява необходимата информация;
 г)
 да оценява въздействието на риболовните дейности върху рибните ресурси и видовете, които принадлежат към същата екосистема или са зависими от целевите запаси или свързани с тях;
 д)
 да разработи метод за идентифициране на уязвими морски екосистеми, включително подходящи критерии за тази цел, и да определи въз основа на най-добрата налична научна информация зоните или условията, при които е известно, че съществуват или е вероятно да съществуват тези екосистеми, както и местоположението на риболова на дънни видове във връзка с тези зони или условия, като надлежно отчита необходимостта от защита на поверителната информация;
 е)
 да идентифицира допълнителни индикаторни видове на уязвими морски екосистеми, по отношение на които се забранява целевият риболов, и да съветва комисията в това отношение;
 ж)
 да установи научно обосновани стандарти и критерии съгласно международните стандарти (като например международните насоки на ФАО), въз основа на които да се определя вероятността от причиняване на значително неблагоприятно въздействие върху уязвими морски екосистеми или морски видове в дадена зона вследствие на дейностите за дънен риболов, и да отправя препоръки за мерки за предотвратяване на такова въздействие;
 з)
 да прави преглед на всички оценки, определения и мерки за управление и да отправя необходимите препоръки, за да бъдат постигнати целите на настоящата конвенция;
 и)
 да разработва правила и стандарти, които да бъдат приемани от комисията, за събирането, проверката, докладването и сигурността, обмена, достъпа до и разпространението на данни относно рибните ресурси, видовете, които принадлежат към същата екосистема или са зависими от целевите запаси или свързани с тях, и относно риболовните дейности в зоната на конвенцията;
 й)
 доколкото е практически осъществимо, да предоставя на комисията анализ на алтернативни мерки за опазване и управление, чрез който се прогнозира доколко всяка алтернатива би постигнала целите на приета или разглеждана от комисията стратегия за управление; и
 к)
 да предоставя на комисията други научни становища, които тя счита за подходящи или които са поискани от нея.
 5. В съответствие с правилата и стандартите, приети от комисията съгласно параграф 4, буква и) по-горе и член 21, научният комитет може да обменя информация по въпроси от взаимен интерес с други съответни научни организации или споразумения.
 6. Дейностите на научния комитет не трябва да се припокриват с дейностите на другите научни организации и споразумения, които обхващат зоната на конвенцията.
 Член 11
 Комитет по техническите въпроси и съответствието
 1. Комитетът по техническите въпроси и съответствието има следните задачи:
 а)
 да осъществява мониторинг и преглед на спазването на мерките за опазване и управление, приети от комисията, и при необходимост да отправя препоръки към комисията; и
 б)
 да прави преглед на изпълнението на приетите от комисията мерки за сътрудничество с цел мониторинг, контрол, надзор и правоприлагане


text:
и при необходимост да отправя препоръки към комисията.
 2. Датата на първото заседание на комитета по техническите въпроси и съответствието се определя от комисията. Следващите заседания на комитета по техническите въпроси и съответствието се провеждат най-малко веднъж на всеки две години и преди редовните заседания на комисията, освен ако комисията реши друго.
 3. Комитетът по техническите въпроси и съответствието полага всички усилия, за да приема докладите си с консенсус. Ако всички усилия за постигане на консенсус се провалят, в доклада се отразяват възгледите на мнозинството и малцинството и може да бъдат включени различаващите се възгледи на представителите на членовете по всички или по отделни части от доклада.
 4. При изпълнението на задачите си комитетът по техническите въпроси и съответствието:
 а)
 осигурява форум за обмен на информация относно средствата, чрез които членовете на комисията прилагат приетите от нея мерки за опазване и управление в зоната на конвенцията, както и допълнителните мерки в съседните води, когато е целесъобразно;
 б)
 осигурява форум за обмен на информация относно прилагането, включително усилията, стратегиите и плановете за прилагане;
 в)
 получава доклади от всеки член на комисията за предприетите от този член мерки за мониторинг, разследване и наказание на нарушенията на разпоредбите на настоящата конвенция и за мерките, приети съгласно настоящата конвенция;
 г)
 докладва пред комисията своите констатации или заключения относно степента на спазване на мерките за опазване и управление;
 д)
 отправя препоръки към комисията по въпроси, свързани с мониторинга, контрола, надзора и правоприлагането;
 е)
 разработва правила и процедури, уреждащи използването на данни и друга информация за целите на мониторинга, контрола и надзора; и
 ж)
 разглежда и/или разследва всички други въпроси, които може да бъдат отнесени до него от комисията.
 5. Комитетът по техническите въпроси и съответствието упражнява функциите си в съответствие с процедурите и насоките, които комисията може периодично да приема.
 Член 12
 Бюджет
 1. Всеки член на комисията покрива сам разходите, свързани с участието му в заседанията на комисията и нейните спомагателни органи.
 2. На всяко редовно заседание комисията приема с консенсус годишен бюджет за всяка от двете предстоящи години. Не по-късно от шестдесет (60) дни преди редовното заседание на комисията, на което се разглеждат съответните бюджети, изпълнителният секретар предава на членовете проектобюджета за всяка от тези две години заедно с график на вноските. Ако комисията не може да постигне консенсус относно приемането на годишен бюджет за дадена година, бюджетът на комисията за предходната година се пренася към въпросната година.
 3. Бюджетът се разпределя между членовете на комисията по формула, която се приема с консенсус от комисията. Член на комисията, чието членство е започнало по време на дадена финансова година, внася в бюджета сума, пропорционална на броя на пълните месеци, оставащи от годината, изчислени от деня, в който е започнало членството.
 4. Изпълнителният секретар уведомява всеки член на комисията за размера на неговата вноска. Вноските се внасят не по-късно от четири месеца след датата на това уведомление във валутата на държавата, в която се намира седалището на секретариата на комисията. Член на комисията, който не е в състояние да спази крайния срок, представя на комисията


text:
обяснение за причината за закъснението.
 5. Член на комисията, който не е платил пълния размер на своите вноски в продължение на две последователни години, няма право да участва във вземането на решения от комисията и не може да представя възражения срещу решения, взети от комисията, докато не изпълни своите финансови задължения към нея.
 6. Финансовите въпроси на комисията се одитират ежегодно от външни одитори, избрани от комисията.
 Член 13
 Задължения на държавата на знамето
 1. Всяка договаряща се страна предприема необходимите мерки, за да гарантира, че риболовните кораби с право да плават под нейното знаме:
 а)
 по време на дейността си в зоната на конвенцията спазват разпоредбите на настоящата конвенция и приетите съгласно нея мерки и не извършват дейности, които подкопават ефективността на тези мерки; и
 б)
 не извършват неразрешени риболовни дейности в зоните под националната юрисдикция на друга държава, които са съседни на зоната на конвенцията.
 2. Всяка договаряща се страна позволява на риболовен кораб с право да плава под нейното знаме да бъде използван за риболовни дейности в зоната на конвенцията само ако корабът е получил разрешение за това от компетентния орган или компетентните органи на тази договаряща се страна. Всяка договаряща се страна разрешава използването на риболовни кораби с право да плават под нейно знаме за риболовни дейности в зоната на конвенцията само ако е в състояние да упражнява ефективно своите отговорности по отношение на такива кораби съгласно настоящата конвенция, Конвенцията от 1982 г. и Споразумението от 1995 г.
 3. Всяка договаряща се страна гарантира, че риболовните дейности на риболовните кораби с право да плават под нейното знаме, извършени в нарушение на разпоредбите на настоящата конвенция, както и в нарушение на приетите съгласно настоящата конвенция мерки и на разрешението по параграф 2, представляват нарушение съгласно нейната правна уредба.
 4. Всяка договаряща се страна изисква от риболовните кораби с право да плават под нейното знаме, които извършват риболовни дейности в зоната на конвенцията:
 а)
 да използват предаватели за спътниково определяне на местоположението в реално време, докато са в зоната на конвенцията, в съответствие с процедурите, разработени съгласно член 7, параграф 2, буква д);
 б)
 да уведомяват комисията за намерението си да влязат и да излязат от зоната на конвенцията в съответствие с процедурите, разработени съгласно член 7, параграф 2, буква е); и
 в)
 да уведомяват комисията за местоположението на всяко трансбордиране на рибни ресурси и продукти от рибни ресурси, добити в зоната на конвенцията, докато комисията приеме процедурите за регулирането и мониторинга на трансбордирането съгласно член 7, параграф 2, буква а).
 5. Всяка договаряща се страна забранява на корабите с право да плават под нейното знаме да участват в целеви риболов на следните разреди: Alcyonacea, Antipatharia, Gorgonacea и Scleractinia, както и всички други индикаторни видове на уязвими морски екосистеми, които може периодично да бъдат установявани от научния комитет и приемани от комисията.
 6. Всяка договаряща се страна разполага наблюдатели на борда на риболовните кораби с право да плават под нейното знаме, които осъществяват дейност в зоната на конвенцията, в съответствие с програмата за наблюдение, която се съставя съгласно


text:
член 7, параграф 2, буква б). Програмата за наблюдение трябва да обхваща сто (100) процента от риболовните кораби, извършващи дънен риболов в зоната на конвенцията. Степента на наблюдение на риболовните кораби, извършващи други видове риболовни дейности в зоната на конвенцията, се определя от комисията.
 7. Всяка договаряща се страна гарантира, че риболовните кораби с право да плават под нейното знаме приемат на борда си надлежно упълномощени инспектори в съответствие с процедурите за качването на борда и за инспекциите на риболовните кораби в зоната на конвенцията, приети от комисията съгласно член 7, параграф 2, буква в). Тези процедури трябва да се спазват от надлежно упълномощените инспектори.
 8. За целите на ефективното прилагане на настоящата конвенция всяка договаряща се страна:
 а)
 води регистър на риболовните кораби с право да плават под нейното знаме и получили разрешение да бъдат използвани за риболовни дейности в зоната на конвенцията в съответствие с изискванията за предоставяне на информация, правилата, стандартите и процедурите, приети от комисията;
 б)
 предоставя ежегодно на комисията, в съответствие с установените от нея процедури, изискваната от комисията информация за всеки риболовен кораб, вписан в регистъра, който трябва да се води съгласно настоящия параграф, и незабавно уведомяват комисията за всички настъпили изменения в тази информация; и
 в)
 предоставя на комисията — в рамките на годишния доклад, изискван съгласно член 16 — имената на риболовните кораби, вписани в регистъра, които са осъществили риболовни дейности през предходната календарна година.
 9. Всяка договаряща се страна също така незабавно информира комисията за:
 а)
 всички допълнения в регистъра и
 б)
 всички заличавания от регистъра, като посочва коя от следните причини е приложима:
 i)
 доброволно отказване от разрешението за риболов от страна на собственика или оператора на риболовния кораб;
 ii)
 отнемане или неподновяване на разрешението за риболов, издадено за риболовния кораб съгласно параграф 2;
 iii)
 съответният риболовен кораб вече няма право да плава под нейното знаме;
 iv)
 бракуване, извеждане от експлоатация или загуба на съответния риболовен кораб; или
 v)
 други основания, като се предостави конкретно обяснение.
 10. Комисията поддържа свой собствен регистър на риболовните кораби, основан на информацията, предоставена ѝ в съответствие с параграфи 8 и 9. Комисията оповестява публично този регистър по договорен начин, като надлежно отчита необходимостта от защита на поверителността на личните данни в съответствие с вътрешната практика на всяка договаряща се страна. Освен това при поискване комисията предоставя на всяка договаряща се страна информация за всеки кораб, вписан в регистъра на комисията, която иначе не е публично достъпна.
 11. Всяка договаряща се страна, която не предостави данните и информацията, изисквани съгласно член 16, параграф 3, по отношение на всяка година, през която в зоната на конвенцията е извършван риболов от риболовни кораби с право да плават под нейното знаме, не може да участва в съответните видове риболов, докато не предостави въпросните данни и информация. Прилагането на настоящия параграф се урежда допълнително в процедурния правилник, който се приема от комисията.
 Член 14
 Задължения на пристанищната държава
 1. Договарящите се страни имат правото и задължението да предприемат мерки в съответствие с международното право за повишаване на ефективността на


text:
подрегионалните, регионалните и глобалните мерки за опазване и управление.
 2. Всяка договаряща се страна:
 а)
 гарантира спазването на приетите от комисията мерки на пристанищната държава във връзка с влизането в нейните пристанища и тяхното използване от риболовните кораби, извършвали риболовни дейности в зоната на конвенцията, включително, inter alia, по отношение на разтоварването и трансбордирането на рибни ресурси, инспекциите на риболовни кораби, документите, улова и риболовните уреди на борда, както и използването на пристанищни услуги; и
 б)
 осигурява съдействие на държавите на знамето, доколкото това е разумно осъществимо и в съответствие с националното си законодателство и международното право, когато даден риболовен кораб доброволно се намира в нейните пристанища и държавата на знамето на кораба я помоли за съдействие, за да гарантира спазването на разпоредбите на настоящата конвенция и на мерките за опазване и управление, приети от комисията.
 3. В случай че договаряща се страна счита, че риболовен кораб, който използва нейните пристанища, е нарушил разпоредба от настоящата конвенция или мярка за опазване и управление, приета от комисията, тя уведомява съответната държава на знамето, комисията и другите съответни държави и подходящите международни организации. Договарящата се страна предоставя на държавата на знамето и, ако е целесъобразно, на комисията цялата документация по въпроса, включително доклади от инспекции.
 4. Никоя от разпоредбите на настоящия член не засяга упражняването от договарящите се страни на техния суверенитет върху пристанищата на тяхна територия в съответствие с международното право, включително правото им да отказват достъп до пристанищата на тяхна територия, както и да приемат по-строги мерки на пристанищната държава от онези, приети от комисията съгласно настоящата конвенция.
 Член 15
 Задължения на риболовните образувания
 Член 13 и член 14, параграфи 2 и 3 се прилагат mutatis mutandis за всяко риболовно образувание, което е изразило своя твърд ангажимент в съответствие с приложението.
 Член 16
 Събиране, обобщаване и обмен на данни
 1. Като взема изцяло предвид приложение I към Споразумението от 1995 г., както и съответните разпоредби на членове 10 и 11, комисията разработва стандарти, правила и процедури, inter alia, за следното:
 а)
 събиране, проверка и навременно докладване на комисията на всички съответни данни, извършвано от членовете на комисията;
 б)
 обобщаване и управление от страна на комисията на точни и пълни данни, за да се улесни ефективната оценка на запасите и да се гарантира, че може да се предоставят на най-добрите научни становища;
 в)
 обмен на данни между членове на комисията и с други регионални организации и споразумения за управление на рибарството, както и с други съответни организации, включително данни за кораби, извършващи ННН риболов, и ако е целесъобразно, данни да действителните собственици на такива кораби, с оглед обобщаването на тази информация в централизиран формат за целите на разпространение по целесъобразност;
 г)
 улесняване на съгласувано документиране и споделяне на данни между регионални организации и споразумения за управление на рибарството, включително процедури за обмен на данни относно регистри на кораби и мерки, свързани с пазара, когато е приложимо; и
 д)
 редовни одити на спазването на изискванията за събиране и обмен на данни от страна на членовете на комисията и мерки за отстраняване на


text:
всяка нередност, открита при такива одити.
 2. Комисията гарантира, че данните относно броя на риболовните кораби, извършващи дейност в зоната на конвенцията, състоянието на рибните ресурси, управлявани в съответствие с настоящата конвенция, оценки на рибните ресурси, научноизследователски програми в зоната на конвенцията и инициативи за сътрудничество с регионални и световни организации са обществено достъпни.
 3. Комисията определя формàта на годишния доклад, който се представя от всеки член на комисията. Всеки член на комисията представя незабавно на комисията своя годишен доклад в съответствие с този формат. Годишният доклад включва описание на начина, по който членът на комисията е приложил приетите от комисията мерки за опазване и управление и процедури за мониторинг, контрол, надзор и правоприлагане, включително резултатите от действията, които е предприел по отношение на член 17, както и информация за евентуални допълнителни теми, които комисията може да определи.
 4. Комисията установява правила за гарантиране на сигурността, достъпа и разпространението на данните, включително на данните, докладвани чрез предаватели за спътниково определяне на местоположението в реално време, като при необходимост се запазва поверителността и надлежно се отчитат националните практики на членовете на комисията.
 Член 17
 Спазване и правоприлагане
 1. Всеки член на комисията прилага разпоредбите на настоящата конвенция и всички съответни решения на комисията.
 2. Всеки член на комисията — по собствена инициатива или по искане на някой от другите членове на комисията и когато разполага със съответната информация — разследва изцяло всяко твърдение, че риболовни кораби с право да плават под неговото знаме са нарушили разпоредби на настоящата конвенция или мярка по опазване и управление, приета от комисията.
 3. Когато е налице достатъчно информация относно предполагаемо нарушение на разпоредбите на настоящата конвенция или на мерките, приети съгласно настоящата конвенция, което нарушение е извършено от риболовен кораб с право да плава под неговото знаме:
 а)
 членът на комисията бива уведомен незабавно за предполагаемото нарушение; и
 б)
 членът на комисията предприема подходящи действия в съответствие със своите законови и подзаконови актове, включително незабавно започване на съдебно производство и, при необходимост, задържа съответния кораб.
 4. Когато в съответствие със законите на член на комисията е установено, че риболовен кораб с право да плава под знамето на този член е участвал в извършването на тежко нарушение на разпоредбите на настоящата конвенция или на мярка за опазване и управление, приета от комисията, този член на комисията разпорежда на риболовния кораб да преустанови дейността си и, според случая, незабавно да напусне зоната на конвенцията. Членът на комисията гарантира, че съответният кораб не извършва риболов на рибни ресурси в зоната на конвенцията, докато не са изпълнени всички санкции, наложени от съответния член на комисията във връзка с нарушението.
 5. По смисъла на настоящия член понятието „тежко нарушение“ обхваща всички нарушения, посочени в член 21, параграф 11, букви а) — з) от Споразумението от 1995 г., както и други подобни нарушения, които могат да бъдат определени от комисията.
 6. Ако в рамките на три (3) години от влизането в сила на настоящата конвенция комисията не е в състояние да постигне съгласие относно процедурите за качването на борда и инспекциите


text:
на риболовните кораби в зоната на конвенцията, се прилагат членове 21 и 22 от Споразумението от 1995 г., все едно са част от настоящата конвенция. Качването на борда и инспекциите на риболовните кораби в зоната на конвенцията, както и всички последващи действия по правоприлагане, се извършват в съответствие с процедурите, предвидени в посочените членове, и с допълнителни практически процедури, определени от комисията.
 7. Без да се накърнява предимството на отговорността на държавата на знамето, всеки член на комисията в съответствие със своето законодателство:
 а)
 взема мерки и оказва сътрудничество във възможно най-голяма степен с цел да гарантира, че неговите граждани и притежаваните, управляваните или контролираните от негови граждани риболовни кораби спазват разпоредбите на настоящата конвенция и всички мерки за опазване и управление, приети от комисията; и
 б)
 разследва незабавно — по собствена инициатива или по искане на някой от другите членове на комисията и когато разполага със съответната информация — всяко предполагаемо нарушение, извършено от негови граждани или от притежавани, управлявани или контролирани от негови граждани риболовни кораби, на разпоредбите на настоящата конвенция или мярка по опазване и управление, приета от комисията.
 8. Всички разследвания и съдебни производства трябва да се извършват възможно най-бързо. Санкциите, предвидени в съответните законови и подзаконови актове на членовете на комисията, трябва да са достатъчно строги, така че да се осигури спазването на мерките и да се възпират нарушенията, независимо от мястото на извършването им, и трябва да предвидят, че нарушителите биват лишени от изгодите, произтичащи от техните незаконни дейности.
 9. Във възможно най-кратък срок и във всички случаи в рамките на два месеца от датата на искането, на члена на комисията, който е отправил искането, и на комисията се предоставя доклад за напредъка по разследването, провеждано в съответствие с параграфи 2, 3, 4 или 7, който съдържа и данни за всички предприети или предложени действия във връзка с предполагаемото нарушение. При завършване на разследването на члена на комисията, който е отправил искането, и на комисията се предоставя доклад за резултатите от разследването.
 10. Разпоредбите на настоящия член не засягат:
 а)
 правата на всеки от членовете на комисията съгласно техните национални законови и подзаконови актове в областта на рибарството; и
 б)
 правата на всяка от договарящите се страни във връзка с всички разпоредби за обезпечаване на спазването и правоприлагането, предвидени в съответните двустранни или многостранни споразумения, които не влизат в противоречие с разпоредбите на настоящата конвенция, на Конвенцията от 1982 г. или на Споразумението от 1995 г.
 Член 18
 Прозрачност
 Комисията насърчава прозрачността в своите процеси на вземане на решения и други дейности. На представители на междуправителствени и неправителствени организации, занимаващи се с въпроси, свързани с изпълнението на настоящата конвенция, се предоставя възможност да участват в заседанията на комисията и на нейните спомагателни органи в качеството на наблюдатели или по друг начин, както членовете на комисията намерят за уместно и както е предвидено в процедурния правилник, който се приема от комисията. Процедурите не могат да бъдат неоснователно ограничителни в това отношение. На междуправителствените и неправителствените организации се предоставя своевременен достъп до съответната информация при спазване


text:
на правилата и процедурите, които комисията може да приеме. Освен ако комисията реши друго, всички мерки за опазване, управление или други мерки или въпроси, по които комисията или спомагателните органи са взели решение, са публично достъпни.
 Член 19
 Уреждане на спорове
 Разпоредбите относно уреждането на спорове, определени в част VIII от Споразумението от 1995 г., се прилагат mutatis mutandis за всеки спор между договарящите се страни, независимо дали те са страни и по Споразумението от 1995 г.
 Член 20
 Сътрудничество с държави, които не са договарящи се страни
 1. Членовете на комисията обменят информация за дейностите на риболовните кораби в зоната на конвенцията, имащи право да плават под знамената на държави, които не са договарящи се страни по настоящата конвенция.
 2. Комисията обръща внимание на държава, която не е договаряща се страна по настоящата конвенция, върху всяка дейност, предприета от нейни граждани или риболовни кораби с право да плават под нейното знаме, която дейност според комисията накърнява постигането на целта на настоящата конвенция.
 3. Комисията отправя искане към държавата, която не е договарящата се страна, посочена в параграф 2, да сътрудничи изцяло на комисията, като стане договаряща се страна или като се съгласи да прилага мерките за опазване и управление, приети от комисията. При спазване на реда и условията, които комисията може да установи, сътрудничеща държава, която не е договаряща се страна по настоящата конвенция, може да се възползва от предимства при участието си в риболова, които съответстват, inter alia, на нейния ангажимент да спазва мерките за опазване и управление по отношение на съответните рибни ресурси и на доказателството, че спазва тези мерки, както и на финансовите вноски, които евентуално плаща на комисията.
 4. Всеки член на комисията предприема мерки, съвместими с настоящата конвенция, с Конвенцията от 1982 г. и със Споразумението от 1995 г., както и с друг актове от международното право, за да възпира дейности на риболовни кораби с право да плават под знамето на държави, които не са договарящи се страни по настоящата конвенция, които дейности подкопават ефективността на мерките за опазване и управление, приети от комисията.
 5. Всеки член на комисията предприема подходящи мерки в съответствие със своето законодателство, които да попречат на корабите с право да плават под неговото знаме, да прехвърлят своята регистрация на държави, които не са договарящи се страни по настоящата конвенция, с цел да избегнат спазването на разпоредбите на настоящата конвенция.
 Член 21
 Сътрудничество с други организации или споразумения
 1. Ако е уместно, комисията си сътрудничи по въпроси от взаимен интерес с ФАО, други специализирани агенции на Организацията на обединените нации и със съответни регионални организации или споразумения, по-специално с регионалните организации или споразумения за управление на рибарството, които отговарят за рибарството в морските зони в близост или в съседство със зоната на конвенцията.
 2. Комисията взема под внимание мерките или препоръките за опазване и управление, приети от регионални организации и споразумения за управление на рибарството и други съответни междуправителствени организации, които са компетентни по отношение на зони в съседство със зоната на конвенцията, или по отношение на рибни ресурси, които


text:
не са обхванати от настоящата конвенция, или видовете, които принадлежат към същата екосистема или са зависими от целевите запаси или свързани с тях, доколкото целите на тези организации са в съответствие с целта на настоящата конвенция и подпомагат нейното осъществяване.
 3. Комисията се стреми да развива ползотворни работни отношения и може да сключва споразумения за тази цел с междуправителствени организации, които могат да допринесат за нейната работа и са компетентни да гарантират дългосрочното опазване и устойчивото използване на живите ресурси и техните екосистеми. Тя може да кани тези организации да изпращат наблюдатели на нейните заседания или на заседанията на спомагателните ѝ органи. Тя може също така да се стреми да участва в заседанията на тези организации, ако е уместно.
 4. Комисията се стреми да организира подходящи възможности за консултация, сътрудничество и съвместна дейност с други регионални организации и споразумения за управление на рибарството, за да се използват във възможно най-голяма степен съществуващите институции за постигане на целта на настоящата конвенция. В тази връзка комисията се стреми да установи сътрудничество при дейностите по правоприлагане с организациите и споразуменията, които осъществяват тези дейности в зоната на конвенцията.
 Член 22
 Преразглеждане
 1. Комисията организира редовни прегледи на ефективността на приетите от нея мерки за опазване и управление и спазването им с оглед на постигането на целта на настоящата конвенция. Тези прегледи могат да включват и проверка на ефективността на разпоредбите на самата конвенция.
 2. Комисията определя условията и методиката на тези прегледи, които:
 а)
 вземат под внимание практиката на други регионални организации за управление на рибарството при извършването на прегледи на изпълнението;
 б)
 включват принос от спомагателните органи, според случая; и
 в)
 включват участието на лице или лица с призната компетентност, които са независими от членовете на комисията.
 3. Комисията взема под внимание препоръките, получени в резултат от тези прегледи, и при необходимост предприема мерки, включително чрез подходящо изменение на своите мерки за опазване и управление и механизмите за тяхното прилагане. Ако в резултат от такъв преглед има предложения за изменение на разпоредбите на настоящата конвенция, те се разглеждат в съответствие с член 29.
 4. Резултатите от всеки такъв преглед и последващата оценка от страна на комисията се оповестяват публично възможно най-скоро след представянето им пред комисията.
 Член 23
 Подписване, ратификация, приемане и утвърждаване
 1. Настоящата конвенция се открива за подписване на 1 април 2012 г. в Сеул от държавите, участвали в многостранните срещи за управление на риболова в открито море в северната част на Тихия океан, и остава открита за подписване в продължение на дванадесет (12) месеца.
 2. Настоящата конвенция подлежи на ратификация, приемане или утвърждаване от подписалите се страни. Инструментите за ратификация, приемане или утвърждаване се депозират при правителството на Република Корея, което изпълнява функцията на депозитар. Депозитарят уведомява всички подписали се страни и договарящи се страни за всички депозирани ратификации, приемания или утвърждавания и изпълнява всички други функции, предвидени във Виенската конвенция от 1969 г. за правото на договорите и международното обичайно право.
 Член 24
 Присъединяване
 1. Настоящата конвенция е открита за присъединяване на държавите, посочени в член 23, параграф


text:
1.
 2. След влизането в сила на настоящата конвенция договарящите се страни могат с консенсус да поканят да се присъединят към настоящата конвенция:
 а)
 други държави или регионални организации за икономическа интеграция, чиито риболовни кораби желаят да извършват риболов на рибни ресурси в зоната на конвенцията; и
 б)
 други крайбрежни държави на зоната на конвенцията.
 3. Всяка договаряща се страна, която не се присъединява към посочения в параграф 2 консенсус, представя на комисията причините за това в писмена форма.
 4. Инструментите за присъединяване се депозират при депозитаря. Депозитарят уведомява всички подписали се страни и договарящи се страни за всяко присъединяване.
 Член 25
 Влизане в сила
 1. Настоящата конвенция влиза в сила сто и осемдесет (180) дни след датата на получаване от депозитаря на четвъртия инструмент за ратификация, приемане, утвърждаване или присъединяване.
 2. За договарящите се страни, които са депозирали инструмент за ратификация, приемане, утвърждаване или присъединяване, след като са били изпълнени изискванията за влизане в сила, но преди датата на влизане в сила на настоящата конвенция, ратификацията, приемането, утвърждаването или присъединяването пораждат действие на датата на влизане в сила на настоящата конвенция или тридесет (30) дни след датата на депозиране на инструмента, в зависимост от това коя дата е по-късната.
 3. За договарящите се страни, които са депозирали инструмент за ратификация, приемане, утвърждаване или присъединяване след датата, на която настоящата конвенция е влязла в сила, настоящата конвенция поражда действие тридесет (30) дни след датата на депозиране на инструмента.
 Член 26
 Резерви и изключения
 По отношение на настоящата конвенция не се допускат никакви резерви или изключения.
 Член 27
 Декларации и изявления
 Член 26 не възпрепятства държава или регионална организация за икономическа интеграция при подписването, ратифицирането, приемането, утвърждаването или присъединяването към настоящата конвенция да представи декларации или изявления, независимо как са формулирани или озаглавени, с оглед, inter alia, на хармонизирането на нейните законови и подзаконови актове с разпоредбите на настоящата конвенция, при условие че тези декларации или изявления не целят да изключат или променят правното действие на разпоредбите на настоящата конвенция при прилагането им към тази държава или регионална организация за икономическа интеграция.
 Член 28
 Връзка с други споразумения
 1. Настоящата конвенция не изменя правата и задълженията на договарящите се страни, които произтичат от други споразумения, съвместими с настоящата конвенция, и които не засягат ползването от други договарящи се страни на техните права или изпълняването на техните задължения по настоящата конвенция.
 2. Настоящата конвенция не засяга правата, юрисдикцията и задълженията на договарящите се страни по силата на Конвенцията от 1982 г. или Споразумението от 1995 г. Настоящата конвенция се тълкува и прилага в контекста и в съответствие с Конвенцията от 1982 г. и Споразумението от 1995 г.
 Член 29
 Изменения
 1. Всяко предложение за изменение на настоящата конвенция се изпраща в писмен вид на председателя на комисията най-малко деветдесет (90) дни преди заседанието, на което то се предлага за разглеждане, а председателят на комисията незабавно препраща предложението до всички членове на комисията. Предложените изменения на настоящата конвенция се разглеждат на редовното заседание на комисията, освен ако мнозинството от членовете на комисията поиска


text:
специално заседание за обсъждане на предложеното изменение. Специално заседание може да се свика с предизвестие от не по-малко от деветдесет (90) дни.
 2. Измененията на настоящата конвенция от страна на комисията се приемат от договарящите се страни с консенсус. Текстът на така приетите изменения се предава от депозитаря на всички договарящи се страни.
 3. Измененията пораждат действие за всички договарящи се страни сто и двадесет (120) дни след датата на предаване, посочена в уведомлението на депозитаря за получаването на писменото уведомление за утвърждаването от всички договарящи се страни.
 4. Счита се, че всяка държава или регионална организация за икономическа интеграция, която става договаряща се страна по настоящата конвенция след приемане на дадено изменение в съответствие с параграф 2, е одобрила това изменение.
 Член 30
 Приложение
 Приложението представлява неразделна част от настоящата конвенция и всяко позоваване на настоящата конвенция включва позоваване на приложението, освен ако изрично е предвидено друго.
 Член 31
 Оттегляне
 1. Всяка договаряща се страна може да се оттегли от конвенцията на 31 декември на която и да е година, като изпрати най-късно на 30 юни на същата година известие до депозитаря, който предава копия от това известие на всички останали договарящи се страни.
 2. Всяка друга договаряща се страна може от своя страна да се оттегли от конвенцията на същия 31 декември, като уведоми съответно депозитаря в срок от един месец след получаването на копие от известието за оттегляне, изпратено в съответствие с параграф 1.
 В ДОКАЗАТЕЛСТВО ЗА КОЕТО долуподписаните, надлежно упълномощени за това от правителствата на своите държави, подписаха настоящата конвенция.
 СЪСТАВЕНО в Токио на двадесет и четвъртия ден от месец февруари 2012 година, на английски и френски език, като текстовете на двата езика са еднакво автентични.
 ПРИЛОЖЕНИЕ
 РИБОЛОВНИ ОБРАЗУВАНИЯ
 1.
 След влизането в сила на настоящата конвенция всяко риболовно образувание, чиито кораби са извършвали или възнамеряват да извършват риболов на рибни ресурси, може чрез писмен инструмент, представен на депозитаря, да изрази своя твърд ангажимент да се придържа към условията на настоящата конвенция и да спазва всички мерки за опазване и управление, приети съгласно настоящата конвенция. Това задължение поражда действие тридесет (30) дни след датата на получаване на инструмента. Всяко риболовно образувание може да оттегли съгласието си с това задължение на 31 декември от която и да е година чрез писмено уведомление до депозитаря най-късно на 30 юни на същата година.
 2.
 Всяко риболовно образувание, посочено в точка 1, може чрез писмен инструмент, представен на депозитаря, да изрази своя твърд ангажимент да се придържа към условията на настоящата конвенция, изменена съгласно член 29, параграф 3. Това задължение поражда действие от датите, посочени в член 29, параграф 3, или на датата на получаване на писменото уведомление, посочено в настоящата точка, в зависимост от това коя дата е по-късната.
 3.
 Риболовно образувание, което в съответствие с точка 1 е изразило своя твърд ангажимент да се придържа към условията на настоящата конвенция и да спазва мерките за опазване и управление, приети съгласно настоящата конвенция, трябва да спазва задълженията на членовете на комисията и може да участва в дейността на комисията,


text:
включително в изготвянето на решения, в съответствие с разпоредбите на настоящата конвенция. За целите на настоящата конвенция позоваванията на комисията или членовете на комисията включват такива риболовни образувания.
 4.
 Ако в даден спор участва риболовно образувание, изразило в съответствие с настоящото приложение своя ангажимент да бъде обвързано с настоящата конвенция, и този спор не може да бъде уреден по взаимно съгласие, то по искане на една от страните по спора той се отнася за окончателен и обвързващ за страните арбитраж съгласно съответните правила на Постоянния арбитражен съд.
 5.
 Разпоредбите на настоящото приложение относно участието на риболовно образувание са приложими единствено за целите на настоящата конвенция.


text:
 9.8.2007
 BG
 Официален вестник на Европейския съюз
 L 209/42
 РЕШЕНИЕ НА СЪВМЕСТНИЯ КОМИТЕТ НА ЕИП
 No 23/2007
 от 27 април 2007 година
 за изменение на приложение XIII „Транспорт“ към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-долу „споразумението“, и по-специално член 98 от него,
 като има предвид, че:
 (1)
 Приложение XIII към споразумението бе изменено с Решение No 155/2006 на Съвместния комитет на ЕИП от 8 декември 2006 г. (1)
 (2)
 Регламент (ЕО) No 851/2006 на Комисията от 9 юни 2006 г. за определяне съдържанието на различните позиции в счетоводните форми, указани в приложение I към Регламент (ЕИО) No 1108/70 на Съвета (2), следва да бъде включен в споразумението.
 (3)
 С Регламент (ЕО) No 851/2006 беше отменен Регламент (ЕИО) No 2598/70 на Комисията (3), който е включен в споразумението и който следва да бъде заличен от споразумението,
 РЕШИ:
 Член 1
 Приложение XIII към споразумението се изменя, както следва:
 1.
 Текстът на точка 2 (Регламент (ЕИО) No 2598/70 на Комисията) се заличава.
 2.
 След точка 2 (Регламент (ЕИО) No 2598/70 на Комисията, заличен) се добавя следната точка:
 „2a.
 32006 R 0851: Регламент (ЕО) No 851/2006 на Комисията от 9 юни 2006 г. за определяне съдържанието на различните позиции в счетоводните форми, указани в приложениe I към Регламент (ЕИО) No 1108/70 на Съвета (ОВ L 158, 10.6.2006 г., стр. 3).“
 Член 2
 Текстовете на Регламент (ЕО) No 851/2006 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 28 април 2007 г., при условие че всички нотификации, предвидени в член 103, параграф 1 от споразумението, са внесени в Съвместния комитет на ЕИП (4).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 27 април 2007 година.
 За Съвместния комитет на ЕИП
 Председател
 Alan SEATTER
 (1) ОВ L 89, 29.3.2007 г., стр. 29.
 (2) ОВ L 158, 10.6.2006 г., стр. 3.
 (3) ОВ L 278, 23.12.1970 г., стр. 1.
 (4) С отбелязани конституционни изисквания.


text:
 3.9.2015
 BG
 Официален вестник на Европейския съюз
 L 230/39
 РЕШЕНИЕ НА СЪВМЕСТНИЯ КОМИТЕТ НА ЕИП
 No 233/2014
 от 24 октомври 2014 година
 за изменение на приложение XIII (Транспорт) към Споразумението за ЕИП [2015/1457]
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент за изпълнение (ЕС) No 278/2014 на Комисията от 19 март 2014 г. за изменение на Регламент (ЕС) No 185/2010 с оглед на изясняване, хармонизация и опростяване на използването на техниките за откриване на следи от експлозив (1) следва да бъде включен в Споразумението за ЕИП.
 (2)
 Решение за изпълнение 2014/1200/ЕС на Комисията от 5 март 2014 г. за изменение на Решение 2010/774/ЕС на Комисията за установяване на подробни мерки за прилагането на общите основни стандарти за сигурност във въздухоплаването по отношение на въздушни товари и поща следва да бъде включено в Споразумението за ЕИП.
 (3)
 Решение за изпълнение 2014/1635/ЕС на Комисията от 17 март 2014 г. за изменение на Решение 2010/774/ЕС на Комисията по отношение на изясняване и опростяване на някои специфични мерки, свързани със сигурността във въздухоплаването, следва да бъде включено в Споразумението за ЕИП.
 (4)
 Поради това приложение XIII към Споразумението за ЕИП следва да бъде съответно изменено,
 ПРИЕ НАСТОЯЩОТО РЕШЕНИЕ:
 Член 1
 Приложение XIII към Споразумението за ЕИП се изменя, както следва:
 1.
 Към точка 66зд (Регламент (ЕС) No 185/2010 на Комисията) се добавя следното тире:
 „—
 32014 R 0278: Регламент за изпълнение (ЕС) No 278/2014 на Комисията от 19 март 2014 г. (ОВ L 82, 20.3.2014 г., стр. 3).“
 2.
 В точка 66зе (Решение C (2010) 774 окончателен) на Комисията се добавят следните тирета:
 „—
 32014 D 1200: Решение за изпълнение 2014/1200/ЕС на Комисията от 5 март 2014 г. за изменение на Решение 2010/774/ЕС на Комисията за установяване на подробни мерки за прилагането на общите основни стандарти за сигурност във въздухоплаването по отношение на въздушни товари и поща,
 —
 32014 D 1635: Решение за изпълнение 2014/1635/ЕС на Комисията от 17 март 2014 г. за изменение на Решение 2010/774/ЕС на Комисията по отношение на изясняване и опростяване на някои специфични мерки, свързани със сигурността във въздухоплаването.“
 Член 2
 Текстовете на Регламент за изпълнение (ЕС) No 278/2014 на исландски и норвежки език, които се публикуват в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 1 ноември 2014 г., при условие че са внесени всички нотификации, предвидени в член 103, параграф 1 от Споразумението за ЕИП (2).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 24 октомври 2014 година.
 За Съвместния комитет на ЕИП
 Председател
 Kurt JÄGER
 (1) ОВ L 82, 20.3.2014 г., стр. 3.
 (2) Без отбелязани конституционни изисквания.


text:
 25.6.2021
 BG
 Официален вестник на Европейския съюз
 L 226/16
 РЕШЕНИЕ No 2/2020 НА СЪВМЕСТНИЯ КОМИТЕТ, СЪЗДАДЕН СЪГЛАСНО СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И КОНФЕДЕРАЦИЯ ШВЕЙЦАРИЯ ЗА СВЪРЗВАНЕ НА ТЕХНИТЕ СИСТЕМИ ЗА ТЪРГОВИЯ С ЕМИСИИ НА ПАРНИКОВИ ГАЗОВЕ
 от 5 ноември 2020 година
 за изменение на приложения I и II към споразумението и приемане на Технически стандарти за свързването (LTS) [2021/1034]
 СЪВМЕСТНИЯТ КОМИТЕТ,
 като взе предвид Споразумението между Европейския съюз и Конфедерация Швейцария за свързване на техните системи за търговия с емисии на парникови газове (1) (наричано по-нататък „споразумението“), и по-специално член 3, параграф 7 и член 13, параграф 2 от него,
 като има предвид, че:
 1)
 С Решение No 2/2019 на Съвместния комитет от 5 декември 2019 г. (2) бяха изменени приложения I и II към споразумението и по този начин бяха удовлетворени условията за свързване, посочени в споразумението.
 2)
 След приемането на Решение No 2/2019 на Съвместния комитет и в съответствие с член 21, параграф 3 от споразумението страните размениха своите инструменти за ратифициране или одобрение, тъй като считат, че всички условия за свързване, предвидени в споразумението, са изпълнени.
 3)
 В съответствие с член 21, параграф 4 от споразумението то влезе в сила на 1 януари 2020 г.
 4)
 Приложение I към споразумението следва да бъде изменено в съответствие с член 13, параграф 2 от споразумението, за да се осигури плавният преход в администрирането на оператори на въздухоплавателни средства, което е разпределено на Швейцария за първи път, като се вземе предвид постигнатият напредък по създаването на връзката между регистрите.
 5)
 С цел да се вземат предвид последните тенденции и да се гарантира по-голяма степен на гъвкавост за създаването на изискваната от споразумението връзка между регистрите, приложение II към споразумението следва да бъде изменено в съответствие с член 13, параграф 2 от него, за да се осигури по-широк, но еквивалентен набор от технологии за изграждане на въпросната връзка между регистрите.
 6)
 Съгласно член 3, параграф 7 от споразумението администраторът на Швейцарския регистър и централният администратор за Съюза следва да изготвят Технически стандарти за свързването (LTS), базиращи се на принципите, определени в приложение II към споразумението. В LTS следва да бъдат описани подробните изисквания за установяването на надеждна и защитена връзка между Швейцарския допълнителен дневник за трансакциите (SSTL) и Дневника на ЕС за трансакциите (EUTL). LTS следва да пораждат действие след приемането им с решение на Съвместния комитет.
 7)
 В съответствие с член 13, параграф 1 от споразумението Съвместният комитет следва да постигне съгласие по технически насоки, за да осигури правилното изпълнение на споразумението, включително установяването на надеждна и защитена връзка между SSTL и EUTL. Техническите насоки може да бъдат разработени от работна група, учредена съгласно член 12, параграф 5 от споразумението. Работната група следва да включва най-малко администратора на Швейцарския регистър и централния администратор на Съюза и следва да подпомага Съвместния комитет във функциите му съгласно член 13 от споразумението.
 8)
 С оглед на техническия характер на насоките и необходимостта от адаптирането им към текущите новости, техническите насоки, разработени от администратора на Швейцарския регистър и централния администратор за Съюза, следва


text:
да се предоставят на Съвместния комитет за информация или, когато е целесъобразно, за одобрение,
 ПРИЕ НАСТОЯЩОТО РЕШЕНИЕ:
 Член 1
 Вторият параграф от точка 17 в част Б от приложение I към споразумението се заменя със следния текст:
 „Операторите на въздухоплавателни средства, които са разпределени за пръв път на Швейцария след влизането в сила на настоящото споразумение, се администрират от Швейцария с начална дата след 30 април от годината на разпределяне и след като временната връзка между регистрите започне да функционира.“.
 Член 2
 Четвъртата алинея от приложение II към споразумението се заменя със следния текст:
 „В LTS трябва да е посочено, че комуникациите между SSTL и EUTL се състоят от защитен обмен на съобщения за уебуслуги на базата на посочените по-долу технологии (*1) или еквивалентни на тях:
 —
 уебуслуги с използване на Simple Object Access Protocol (SOAP, протокол за обмен на структурирана информация в компютърни мрежи);
 —
 базирана на хардуер виртуална частна мрежа (VPN);
 —
 XML (Разширяем маркиращ език);
 —
 eлектронен подпис; както и
 —
 времеви мрежови протоколи.
 Член 3
 Приемат се Техническите стандарти за свързването (LTS), приложени към настоящото решение.
 Член 4
 С настоящото се учредява работна група съгласно член 12, параграф 5 от споразумението. Тя подпомага Съвместния комитет, за да осигурява правилното изпълнение на споразумението, включително при разработването на технически насоки за изпълнение на Техническите стандарти за свързването.
 Работната група включва най-малко администратора на Швейцарския регистър и централния администратор на Съюза.
 Член 5
 Настоящото решение влиза в сила в деня на неговото приемане.
 Съставено в Брюксел на 5 ноември 2020 година.
 За Съвместния комитет
 Секретар за Европейския съюз
 Maja-Alexandra DITTEL
 Председател
 Beatriz YORDI
 Секретар за Швейцария
 Caroline BAUMANN
 (1) ОВ L 322, 7.12.2017 г., стр. 3.
 (2) Решение No 2/2019 на Съвместния комитет, създаден съгласно Споразумението между Европейския съюз и Конфедерация Швейцария за свързване на техните системи за търговия с емисии на парникови газове от 5 декември 2019 година за изменение на приложения I и II към Споразумението между Европейския съюз и Конфедерация Швейцария за свързване на техните системи за търговия с емисии на парникови газове (ОВ L 314, 29.9.2020 г., стр. 68).
 ПРИЛОЖЕНИЕ
 Технически стандарти за свързването (lts) съгласно член 3, параграф 7 от Споразумението между Европейския съюз и Конфедерация Швейцария за свързване на техните системи за търговия с емисии на парникови газове
 СТАНДАРТИ ЗА ВРЕМЕННО РЕШЕНИЕ
 1. Речник на термините
 Таблица 1-1
 Съкращения и определения, свързани с работния процес
 Съкращение/Термин
 Определение
 Квота
 Квота за отделяне на един тон еквивалент на въглероден диоксид в рамките на определен период, която е валидна единствено за целите на изпълнение на изискванията съгласно СТЕ на ЕС или на СТЕ на Швейцария.
 CH
 Конфедерация Швейцария
 CHU
 Обичайни квоти на Швейцария (терминът „CHU2“ се използва като съкращение за обичайните квоти на Швейцария за втория период на задължения)
 CHUA
 Квоти за авиационни емисии на Швейцария
 ОРП
 Общи работни процедури, разработени съвместно от страните по споразумението, за привеждането в действие на връзката между СТЕ на ЕС и СТЕ на Швейцария.
 ETR
 Регистър за търговия с емисии
 СТЕ
 Система за търговия с емисии
 ЕС
 Европейски съюз
 EUA


text:
Обичайни квоти на ЕС
 EUAA
 Квоти за авиационни емисии на ЕС
 EUCR
 Консолидиран регистър на Европейския съюз
 ЕUTL
 Дневник на ЕС за трансакциите
 Регистър
 Система за отчитане на квотите, издадени в рамките на СТЕ, с която собствеността на квотите се проследява по електронен път.
 SSTL
 Швейцарски допълнителен дневник за трансакциите
 Трансакция
 Процес в регистър, който включва прехвърлянето на квоти от една партида към друга.
 Система за дневник за трансакциите
 Дневникът за трансакциите съдържа запис на всяка предложена трансакция, изпратена от единия регистър към другия.
 Таблица 1-2
 Съкращения и определения в техническата област
 Съкращение
 Определение
 Асиметрична криптография
 Използва частни и публични ключове за криптиране и декриптиране на данни.
 Сертифициращ орган (СО)
 Субект, който издава електронни сертификати.
 Криптографски ключ
 Информация, която определя функционалните изходящи данни от криптографския алгоритъм.
 Декриптиране
 Обратният процес на криптиране.
 Цифров подпис
 Математическа техника, използвана за потвърждаване на автентичността и интегритета на съобщение, софтуер или цифров документ.
 Криптиране
 Процесът на преобразуване на информация или данни в код, особено с цел предотвратяване на неупълномощен достъп.
 Постъпване на файл
 Процесът на четене на даден файл.
 Защитна стена
 Устройство или софтуер за мрежова сигурност, които проследяват и контролират входящия и изходящия мрежов трафик въз основа на предварително определени правила.
 Мониторинг на синхронизацията (heartbeat)
 Периодичен сигнал, генериран и наблюдаван от хардуер или софтуер с цел указване на нормална експлоатация или синхронизиране на други части на компютърна система.
 IPSec
 Интернет протокол за сигурност (IP SECurity). Пакет от мрежови протоколи, чрез който се удостоверяват и криптират пакетите от данни, за да се осигури защитена криптирана комуникация между два компютъра в базирана на такива протоколи мрежа.
 Изпитване за пробив
 Практика на изпитване на компютърна система, мрежа или уеб приложение за откриване на слаби места в сигурността, които атакуващ би могъл да използва.
 Процес на съгласуване
 Процес на гарантиране, че между два набора от записи има съответствие.
 VPN
 Виртуална частна мрежа.
 XML
 Разширяем маркиращ език. Той позволява на разработчиците да създават свои собствени персонализирани етикети, даващи възможност за определяне, предаване, валидиране и тълкуване на данни между приложенията и между организациите.
 2. Въведение
 В Споразумението между Европейския съюз и Конфедерация Швейцария за свързване на техните системи за търговия с емисии на парникови газове от 23 ноември 2017 г. (наричано по-долу „споразумението“) се предвижда взаимно признаване на квотите за емисии, които могат да бъдат използвани за спазване на изискванията по Системата за търговия с емисии на Европейския съюз („СТЕ на ЕС“) със Системата за търговия с емисии на Швейцария ( „СТЕ на Швейцария“). За да може да функционира връзката между СТЕ на ЕС и СТЕ на Швейцария, ще се създаде директна връзка между Дневника на ЕС за трансакциите (EUTL) към Регистъра на Съюза и Швейцарския допълнителен дневник на трансакциите (SSTL) към Швейцарския регистър, която ще позволи прехвърлянето от регистър до регистър на квоти за емисии, издадени в рамките на всяка от двете СТЕ (член 3, параграф 2 от споразумението). С цел привеждане в действие на свързването на СТЕ на ЕС и СТЕ на Швейцария през май 2020 г. или възможно най-скоро след това се въвежда временно решение. Страните си


text:
сътрудничат, за да заменят възможно най-скоро временното решение с постоянна връзка между регистрите (приложение II към споразумението).
 Съгласно член 3, параграф 7 от споразумението администраторът на Швейцарския регистър и централният администратор на Съюза изготвят Технически стандарти за свързването (LTS), базиращи се на определените в приложение II принципи, в които стандарти трябва да бъдат описани подробни изисквания за установяването на надеждна и защитена връзка между SSTL и EUTL. Изготвените от администраторите LTS пораждат действие след приемането им с решение на Съвместния комитет.
 Посочените в настоящия документ LTS следва да бъдат приети от Съвместния комитет с Решение No 2/2020 на Съвместния комитет. В съответствие с настоящото решение Съвместният комитет отправя искане до администратора на Швейцарския регистър и централния администратор за Съюза да разработят допълнителни технически насоки за привеждане в действие на връзката и да гарантират, че те постоянно се адаптират към техническия прогрес и новите изисквания, свързани с безопасността и сигурността на връзката и нейното ефективно и ефикасно функциониране.
 2.1. Обхват
 В настоящия документ е изложена общата договореност между страните по споразумението във връзка с установяването на техническите основи за връзката между регистъра на СТЕ на ЕС и регистъра на СТЕ на Швейцария. Въпреки че в него са очертани основните параметри за техническите спецификации по отношение на изискванията към архитектурата, услугите и сигурността, за привеждането в действие на връзката ще са необходими допълнителни подробни насоки.
 За нейното правилно функциониране ще бъдат необходими съответни процеси и процедури за по-нататъшното ѝ привеждане в действие. Съгласно член 3, параграф 6 от споразумението тези въпроси са описани подробно в самостоятелен документ за Общи работни процедури (ОРП), който трябва да бъде приет отделно с решение на Съвместния комитет.
 2.2. Адресати
 Адресати на настоящия документ са администраторът на Швейцарския регистър и централният администратор на Съюза.
 3. Общи разпоредби
 3.1. Архитектура на комуникационната връзка
 Целта на настоящия раздел е да предостави описание на цялостната архитектура на привеждането в действие на връзката между СТЕ на ЕС и СТЕ на Швейцария и различните компоненти, които я изграждат.
 Тъй като сигурността е ключов елемент за определянето на архитектурата на връзката между регистрите, са предприети всички мерки за изграждане на надеждна архитектура. Въпреки че предвидената постоянна връзка между регистрите ще се основава на уеб услуги, вместо това за временното решение ще се използва механизъм за обмен на файлове.
 В техническите решения се използват:
 —
 протокол за прехвърляне за защитен обмен на съобщения;
 —
 XML съобщения;
 —
 XML базиран цифров подпис и криптиране;
 —
 VPN устройство или еквивалентна мрежа за защитен пренос на данни.
 3.1.1. Обмен на съобщения
 Комуникацията между Регистъра на ЕС и Швейцарския регистър ще се основава на механизъм за обмен на съобщения чрез защитени канали. Всеки край ще разчита на собствено хранилище на получени съобщения.
 Двете страни ще водят регистър на получените съобщения, заедно с подробностите за обработката.
 Ако възникнат грешки или неочаквано състояние, те трябва да се докладват като предупреждения, както и да се осъществи човешки контакт между екипите за поддръжка.
 Грешките и неочакваните събития ще бъдат разглеждани при спазване на работните процедури, установени в процеса на управление на инциденти


text:
от ОРП.
 3.1.2. XML съобщение — описание на високо равнище
 XML съобщението съдържа един от следните елементи:
 —
 една или няколко заявки за трансакции и/или един или няколко отговора на заявки за трансакции;
 —
 една операция/отговор, свързан(а) със съгласуването;
 —
 едно тестово съобщение.
 Всяко съобщение съдържа заглавна част със следните елементи:
 —
 СТЕ на произход;
 —
 пореден номер.
 3.1.3. Периоди за постъпване
 Временното решение се основава на предварително определени периоди за постъпване, които са последвани от поредица от определени събития. Заявките за трансакции, получени чрез връзката, ще постъпват само на предварително определени интервали от време. Времевите промеждутъци, в които постъпват заявките, включват техническо валидиране на изходящите и входящите трансакции. В допълнение, съгласуването може да се извършва ежедневно и може да се задейства ръчно.
 Промените в честотата и/или времето на провеждане на тези събития ще се разглеждат при спазване на работните процедури, установени в процеса на изпълнение на заявката от ОРП.
 3.1.4. Потоци от съобщения за трансакции
 Изходящи трансакции
 Това отразява гледната точка на прехвърлящата СТЕ. На диаграмата на последователността по-горе са изобразени всички потоци от изходящи трансакции.
 Основен поток „Нормална трансакция“ (включващ стъпките, посочени на чертежа по-горе):
 а)
 в рамките на прехвърлящата СТЕ заявката за трансакция се изпраща от регистъра към дневника за трансакциите, след като изтекат всички обичайни работни срокове на изчакване (24 часа изчакване, където е приложимо).
 б)
 дневникът за трансакциите валидира заявката за трансакция;
 в)
 заявката за трансакция се изпраща до целевата СТЕ;
 г)
 отговорът за приемане се изпраща до регистъра на СТЕ на произход;
 д)
 целевата СТЕ валидира заявката за трансакция;
 е)
 целевата СТЕ изпраща обратно отговора за приемане до дневника за трансакциите на СТЕ на произход;
 ж)
 дневникът за трансакциите изпраща отговора за приемане до регистъра.
 Алтернативен поток „Отхвърляне от дневника за трансакциите“ (включващ стъпките, посочени на схемата по-горе, като се започва по същия начин от буква а):
 а)
 в рамките на СТЕ на произход заявката за трансакция се изпраща от регистъра до дневника за трансакциите, след като изтекат всички обичайни работни срокове на изчакване (24 часа изчакване, където е приложимо);
 след това:
 б)
 дневникът за трансакциите не валидира заявката;
 в)
 съобщението за отхвърляне се изпраща до регистъра на произход.
 Алтернативен поток „Отхвърляне от СТЕ“ (включващ стъпките, посочени на схемата по-горе, като се започва по същия начин от буква а):
 а)
 в рамките на СТЕ на произход заявката за трансакция се изпраща от регистъра до дневника за трансакциите, след като изтекат всички обичайни работни срокове на изчакване (24 часа изчакване, където е приложимо);
 б)
 дневникът за трансакциите валидира трансакцията;
 в)
 заявката за трансакция се изпраща до целевата СТЕ;
 г)
 съобщението за приемане се изпраща до регистъра на СТЕ на произход.
 след това:
 д)
 дневникът за трансакциите на придобиващата СТЕ не валидира трансакцията;
 е)
 придобиващата СТЕ изпраща отговора за отказ до дневника за трансакциите на прехвърлящата СТЕ;
 ж)
 дневникът за трансакциите изпраща отказа до регистъра.
 Входящи трансакции
 Това отразява гледната точка на придобиващата СТЕ. Конкретният поток е изобразен в диаграмата на последователността по-долу.
 На диаграмата е показано, че:
 1.
 Когато дневникът за трансакциите на придобиващата СТЕ


text:
валидира заявката, той изпраща съобщението за приемане до прехвърлящата СТЕ, както и съобщение за „изпълнена трансакция“ до регистъра на придобиващата СТЕ;
 2.
 Когато дневникът за трансакциите на придобиващата СТЕ откаже входящата заявка, заявката за трансакция не се изпраща до регистъра на придобиващата СТЕ.
 Протокол
 Цикълът на съобщенията за трансакция включва само две съобщения:
 —
 прехвърлящата СТЕ предложение за трансакция за придобиващата СТЕ;
 —
 придобиващата СТЕ отговор на заявка за трансакция на прехвърлящата СТЕ: приета или отхвърлена (включително причината за отхвърлянето):
 —
 приета: трансакцията е изпълнена;
 —
 отхвърлена: трансакцията е прекратена.
 Състояние на трансакцията:
 —
 когато заявката бъде изпратена, състоянието на трансакцията в прехвърлящата СТЕ ще се определи като „предложена“;
 —
 когато заявката бъде получена и в хода на разглеждането ѝ, състоянието на трансакцията в придобиващата СТЕ ще се определи като „предложена“;
 —
 когато предложението бъде обработено, състоянието на трансакцията в придобиващата СТЕ ще се определи като „изпълнена“/„прекратена“. След това придобиващата СТЕ ще изпрати съответното съобщение за приемане/отхвърляне;
 —
 когато приемането/отхвърлянето бъде получено и обработено, състоянието на трансакцията в прехвърлящата СТЕ ще се определи като „изпълнена“/„прекратена“;
 —
 в случай че не бъде получен отговор, състоянието на трансакцията в прехвърлящата СТЕ ще продължи да бъде „предложена“;
 —
 трансакцията в придобиващата СТЕ ще се определи като „прекратена“, ако предложената трансакция се задържи в състояние „предложена“ повече от 30 минути.
 Инцидентите, свързани с трансакции, ще бъдат разглеждани при спазване на работните процедури, установени в процеса на управление на инциденти от ОРП.
 3.2. Сигурност на преноса на данни
 Прехвърляните данни ще подлежат на четири равнища на сигурност:
 1)
 контрол на достъпа до мрежите: защитна стена и равнище на взаимосвързаност на мрежите;
 2)
 криптиране на прехвърлянето на данни: VPN или еквивалентна мрежа за защитен пренос на данни;
 3)
 криптиране на сесии: протокол за прехвърляне за защитен обмен на съобщения;
 4)
 криптиране на приложения: криптиране и подпис на съдържание в XML формат.
 3.2.1. Защитна стена и взаимосвързаност на мрежите
 Връзката се установява посредством мрежа, защитена от базирана на хардуер защитна стена. Защитната стена се конфигурира с такива правила, според които само „регистрираните“ клиенти могат да правят връзки с VPN сървъра.
 3.2.2. Виртуална частна мрежа (VPN)
 Всички съобщения между страните са защитени чрез технология за защитен пренос на данни. В случая на виртуална частна мрежа (VPN) инфраструктурата следва да е базирана на хардуерни или виртуални устройства. Технологиите за VPN предоставят възможност чрез мрежа, като интернет, да се изгради „път“ („тунел“) от една точка до друга, като по този начин се защитават всички съобщения. Преди създаването на VPN тунела на бъдеща крайна точка на клиента се издава електронен сертификат, който позволява на клиента да представи доказателство за самоличност по време на договарянето на връзката. Всяка страна отговаря за инсталирането на сертификата на своята крайна точка в рамките на VPN. Като използва електронни сертификати, всеки краен VPN сървър ще има достъп до централен орган за договаряне на идентификационни данни. По време на процеса на създаване на тунел се договаря криптиране, което да гарантира, че всички съобщения през тунела са защитени.
 Крайните точки на клиентите в рамките на VPN са конфигурирани


text:
така, че VPN тунелът да се поддържа постоянно, за да се даде възможност за непрекъсната надеждна двупосочна комуникация в реално време между страните.
 Всяко друго еквивалентно решение е в съответствие с горепосочените принципи.
 3.2.3. Прилагане на протокол IPsec
 В случай на VPN решение използването на протокола IPSec за изграждане на инфраструктура „сайт-към-сайт VPN“ ще осигури удостоверяване на автентичността на равнище сайт-към-сайт, интегритет на данните и криптиране на данните. Конфигурациите на IPsec VPN гарантират правилното удостоверяване на автентичността между две крайни точки в рамките на VPN връзката. Страните ще идентифицират и удостоверяват автентичността на отдалечения клиент чрез IPSec връзка с помощта на електронни сертификати, предоставени от сертифициращ орган, който е признат от другата крайна точка.
 IPsec осигурява също интегритета на данните за всички съобщения, преминаващи през VPN тунела. Пакетите данни се хешират и подписват, като се използва информацията за удостоверяване на автентичността, установена чрез VPN. Поверителността на данните отново се осигурява, като се дава възможност за IPSec криптиране.
 3.2.4. Протокол за прехвърляне за защитен обмен на съобщения
 Временното решение се основава на множество равнища на криптиране, за да може обменът на данни между страните да се осъществява по сигурен начин. Двете системи и техните различни среди са взаимосвързани на мрежово равнище посредством VPN тунели или еквивалентни мрежи за защитен пренос на данни. В приложенията файловете се прехвърлят чрез протокол за прехвърляне за защитен обмен на съобщения на равнище сесия.
 3.2.5. XML криптиране и подпис
 В рамките на XML файлове подписването и криптирането се извършват на две равнища. Всяка заявка за трансакция, отговор на заявка за трансакция и съобщение за съгласуване се подписват поотделно по електронен път.
 Като втора стъпка, всеки поделемент на „съобщението“ се криптира поотделно.
 Освен това, като трета стъпка и за да се гарантират интегритетът и невъзможността за отричане на цялото съобщение, основният елемент се подписва с цифров подпис. Това води до високо равнище на защита на вградените XML данни. При техническото изпълнение се спазват стандартите на Консорциума на световната мрежа.
 За да се декриптира и провери съобщението, процесът се извършва в обратен ред.
 3.2.6. Криптографски ключове
 За криптирането и подписването ще се използва криптография с публични ключове.
 В конкретния случай на IPSec се използва електронен сертификат, издаден от сертифициращ орган (СО), на който се доверяват и двете страни. Този СО проверява самоличността на притежателя на сертификата и издава сертификати, които се използват за положително идентифициране на организация и създаване на защитени канали за комуникация между страните.
 За подписването и криптирането на каналите за комуникация и файловете с данни се използват криптографски ключове. Публичните сертификати се обменят от страните по електронен път, като се използват защитени канали и се проверяват по различен от обичайния канал за връзка начин (out-of-band). Тази процедура е неразделна част от процеса за управление на информационната сигурност от ОРП.
 3.3. Списък на функциите в рамките на връзката
 Връзката определя преносната система за поредица от функции, с помощта на които се изпълняват работните процеси, произтичащи от споразумението. Връзката включва също и спецификацията за процеса на съгласуване и за тестовите съобщения, които ще дадат възможност за прилагане


text:
на мониторинг на синхронизацията („heartbeat“).
 3.3.1. Трансакции в работния процес
 От гледна точка на работния процес във връзката са предвидени четири вида заявки за трансакции.
 —
 Външно прехвърляне
 —
 след влизането в сила на свързването на СТЕ, квотите на ЕС и на Швейцария са заменяеми и по този начин могат да се прехвърлят изцяло между страните,
 —
 прехвърляне на квоти, изпратено чрез връзката, ще включва прехвърляща партида в едната СТЕ и придобиваща партида в другата СТЕ,
 —
 прехвърлянето може да включва всякакви количества от четирите (4) вида квоти:
 —
 обичайни квоти на Швейцария (CHU);
 —
 квоти за авиационни емисии на Швейцария (CHUA);
 —
 обичайни квоти на ЕС (EUA);
 —
 квоти за авиационни емисии на ЕС (EUAA).
 —
 Международно предоставяне
 Операторите на въздухоплавателни средства, администрирани от една СТЕ, със задължения по другата СТЕ и имащи право да получават безплатни квоти от тази втора СТЕ, ще получат безплатни квоти за авиационни емисии от втората СТЕ посредством трансакцията за международно предоставяне.
 —
 Отменяне на международното предоставяне
 Тази трансакция ще се извършва в случай че безплатните квоти, предоставени на оператор на въздухоплавателно средство, който е обект на другата СТЕ, трябва да бъдат изцяло отменени.
 —
 Връщане на излишни предоставени квоти
 Подобно на отмяната, но когато не е необходима пълна отмяна на предоставените квоти, а само излишните предоставени квоти трябва да бъдат върнати на предоставящата СТЕ.
 3.3.2. Протокол за съгласуване
 Съгласуването ще се извършва едва след като приключат периодите за постъпване, валидиране и обработване на съобщения.
 Съгласуването е неразделна част от мерките за сигурност и съгласуваност на свързването. Двете страни ще се споразумеят относно точния момент на съгласуване, преди да изготвят график. Може да се извършва ежедневно планирано съгласуване, ако бъде договорено от двете страни. След всяко постъпване на съобщение ще се извършва най-малко едно планирано съгласуване.
 Във всеки случай всяка от страните може по всяко време да започне ръчно съгласуване.
 Промените във времетраенето и честотата на планираното съгласуване ще се разглеждат при спазване на работните процедури, установени в процеса на изпълнение на заявката от ОРП.
 3.3.3. Тестово съобщение
 Предвижда се тестово съобщение с цел изпитване на комуникацията от край до край. Съобщението ще съдържа данни, които ще го идентифицират като тестово и ще получите отговор, след като другата страна получи съобщението.
 3.4. Стандарти за уеб услуги
 Във временното решение няма да се използват уеб услуги. Важно е да се отбележи обаче, че формата и форматът на XML съобщенията ще останат до голяма степен непроменени. С въвеждането на постоянната връзка между регистрите в бъдеще, уеб услугите следва да предоставят възможност за обмен на XML съобщения в реално време.
 3.5. Специфично определение на понятието „уеб услуги“
 Настоящият раздел не се прилага за временното решение. Както е посочено в предходния раздел, уеб услуги ще се използват само в бъдещата постоянна връзка между регистрите.
 3.6. Изисквания за регистриране на данни
 За да се подкрепи потребността и на двете страни да поддържат точна и съгласувана информация и да се осигурят инструменти, които да се използват в процеса на съгласуване с цел отстраняване на несъответствията, и двете страни поддържат четири


text:
вида регистри на данни:
 —
 дневници за трансакциите;
 —
 дневници за съгласуване;
 —
 архив на съобщенията;
 —
 дневници за вътрешен одит.
 Всички данни в тези регистри се поддържат най-малко три месеца с цел отстраняване на неизправности и тяхното по-нататъшно запазване зависи от приложимото законодателство в областта на одита на всяка страна. Регистрационните файлове, които са на повече от три месеца, могат да бъдат архивирани на сигурно място в независима IT система, при условие че те могат да бъдат намерени или може да бъде получен достъп до тях в разумен срок.
 Дневници за трансакциите
 Както подсистемите на EUTL, така и подсистемите на SSTL съдържат версии на дневниците за трансакциите.
 По-конкретно, в дневниците за трансакциите ще се съхранява запис на всяка предложена трансакция, изпратена до другата СТЕ. Всеки запис съдържа всички полета на съдържанието на трансакцията и последващите резултати от трансакцията (отговора на приемащата СТЕ). В дневниците за трансакциите също така ще се съхранява запис на входящите трансакции, както и на отговора, изпратен до СТЕ на произход.
 Дневници за съгласуване
 Дневникът за съгласуване съдържа запис на всички съобщения за съгласуване, обменяни между двете страни, включително идентификационния код на съгласуването, удостоверението за време и резултата от съгласуването: статус на съгласуваност „одобрен“ или „несъответствия“. Във временното решение съобщенията за съгласуване са неразделна част от обменените съобщения.
 И двете страни регистрират всяка заявка и нейния отговор в дневника за съгласуване. Въпреки че информацията в дневника за съгласуване не се споделя пряко като част от самото съгласуване, може да е необходим достъп до тази информация, за да се отстранят несъответствията.
 Архив на съобщенията
 От двете страни се изисква да архивират копие от обменяните (изпращани и получавани) данни (XML файловете), независимо дали форматът на тези съобщения или на XML съобщенията е бил правилен.
 Основната цел на архива е да се използва при одит, за да има доказателство за това, което е било изпратено до другата страна и получено от нея. В този смисъл заедно с файловете трябва да бъдат архивирани и съответните сертификати.
 Тези файлове също така ще предоставят допълнителна информация за отстраняване на неизправности.
 Дневник за вътрешен одит
 Тези дневници се определят и използват самостоятелно от всяка от страните.
 3.7. Изисквания за привеждане в действие
 При временното решение обменът на данни между двете системи не е напълно самостоятелен, което означава, че то изисква оператори и процедури, за да се приведе връзката в действие.
 4. Разпоредби относно достъпността
 4.1. Цел на достъпа до комуникация
 Архитектурата за временното решение в основата си представлява инфраструктура за ИКТ и софтуер, чрез които се позволява комуникацията между СТЕ на Швейцария и СТЕ на ЕС. Поради това гарантирането на високи равнища на достъп, интегритет и поверителност на този поток от данни следователно се превръща в съществен аспект, който трябва да бъде взет предвид при проектирането на временното решение и на постоянната връзката между регистрите. Тъй като става въпрос за проект, в който ролята на инфраструктурата за ИКТ, специално разработения софтуер и процесите е неразделна, трябва да бъдат взети предвид и трите елемента, за да се разработи устойчива система.
 Устойчивост на инфраструктурата за


text:
ИКТ
 В главата от настоящия документ относно общите разпоредби се описват подробно градивните елементи на архитектурата. По отношение на инфраструктурата за ИКТ временното свързване установява устойчива VPN мрежа (или равностойна на нея), която създава сигурни тунели за комуникация, в които може да се извършва обмен на съобщения. Други елементи на инфраструктурата са конфигурирани с висока степен на достъпност и/или разчитат на резервни механизми.
 Устойчивост на софтуера, изработен по поръчка
 Модулите на разработения по поръчка софтуер повишават устойчивостта чрез повтаряне на комуникацията за определен период от време с другата страна, ако поради някаква причина тя не е достъпна.
 Устойчивост на услугите
 При временното решение обменът на данни между страните се извършва в предварително определени времеви интервали през цялата година. Някои от стъпките, които са необходими за предварително насрочения обмен на данни, изискват ръчна намеса от страна на операторите на системите и/или администраторите на регистрите. Като се отчита този аспект и за да се увеличат достъпността и успехът на обмена:
 —
 в работните процедури са предвидени значителни времеви интервали за извършване на всяка стъпка;
 —
 в софтуерните модули за временното решение се прилага асинхронна комуникация;
 —
 по време на автоматичния процес на съгласуване ще се установява дали има проблеми с постъпването на файлове с данни в един от двата края;
 —
 процесите на мониторинг (на инфраструктурата за ИКТ и модулите на софтуера, изработен по поръчка) се отчитат и дават началото на процедури за управление на инциденти (както са определени в документа за общите работни процедури). Тези процедури, които имат за цел да намалят времето за възстановяване на нормалното функциониране след инциденти, са от съществено значение, за да се гарантира висока степен на достъпност.
 4.2. План за инициализиране, комуникация, възобновяване и изпитване
 Всички различни елементи, включени в архитектурата на временното решение, преминат през серия от индивидуални и колективни изпитвания, за да се потвърди, че платформата е готова на равнище инфраструктура за ИКТ и информационна система. Тези изпитвания за привеждане в действие са задължителна предпоставка всеки път, когато платформата промени състоянието на временното решение от „временно прекъснато“ на „приведено в действие“.
 След това активирането състоянието на привеждане в действие на връзката изисква успешното изпълнение на предварително определен план за изпитване. Това потвърждава, че преди да започне представянето на производствени трансакции между двете страни, всеки регистър първо е извършил набор от вътрешни изпитвания, последвани от валидиране на свързаността от край до край.
 В плана за изпитване следва да се упоменат цялостната стратегия за изпитване и подробните данни относно инфраструктурата за изпитване. По-специално за всички елементи от всеки изпитвателен блок планът следва да включва:
 —
 критериите и инструментите за изпитване;
 —
 възложените функции за провеждане на изпитването;
 —
 очакваните резултати (положителни и отрицателни);
 —
 последователността на изпитванията;
 —
 регистрирането на изискванията за резултатите от изпитванията;
 —
 документацията за отстраняване на неизправности;
 —
 разпоредбите относно пренасочването.
 Като процес изпитванията за активиране на състоянието на привеждане в действие биха могли да бъдат разделени на четири концептуални градивни елемента или етапи:
 4.2.1. Вътрешни изпитвания на инфраструктурата за ИКТ
 Тези изпитвания са предназначени да бъдат извършени и/или проверени поотделно от


text:
двете страни във всеки край.
 Всеки елемент на инфраструктурата за ИКТ във всеки край се изпитва поотделно. Това включва всеки един компонент на инфраструктурата. Тези изпитвания могат да се извършват автоматично или ръчно, но се проверява дали всеки елемент от инфраструктурата е приведен в действие.
 4.2.2. Изпитвания на комуникацията
 Всяка от страните започва индивидуално тези изпитвания, но приключването им изисква сътрудничество от другия край.
 След като отделните елементи са приведени в действие, трябва да бъдат изпитани каналите за комуникация между двата регистъра. За тази цел всяка страна проверява дали достъпът до интернет функционира, дали са създадени VPN тунелите (или еквивалентна защитена преносна мрежа), както и дали има свързване към интернет по протокол IP от сайт към сайт.- След това трябва да се потвърди достижимостта на местните и отдалечени елементи на инфраструктурата и свързването към интернет по протокол IP с другия край.
 4.2.3. Изпитвания на цялата система (от край до край)
 Тези изпитвания са предназначени за изпълнение във всеки край, а резултатите се споделят с другата страна.
 След като бъдат изпитани каналите за комуникация и всички отделни компоненти на двата регистъра, всеки край изготвя серия от симулирани трансакции и съгласуване, представителни за всички функции, които трябва да бъдат изпълнени в рамките на връзката.
 4.2.4. Изпитвания на сигурността
 Тези изпитвания са предназначени да бъдат извършени и/или започнати от двете страни във всеки край, както е описано подробно в раздели 5.4 „Насоки за изпитване на сигурността“ и 5.5 „Разпоредби относно оценката на риска“.
 Едва след като всеки от четирите етапа/градивни елемента приключи с предвидим резултат, временната връзка може да се счита за приведена в действие.
 Ресурси за изпитване
 Всяка от страните разчита на специфични ресурси за изпитване (специфичен софтуер и хардуер за ИКТ) и разработва функции за изпитване в съответните си системи, за да подкрепи ръчното и постоянно валидиране на платформата. Администраторите на регистри може да изпълняват по всяко време процедурите за ръчно индивидуално или съвместно изпитване. Активирането на състоянието на привеждане в действие само по себе си е ръчен процес.
 Също така е предвидено в платформата да се извършват редовни автоматични проверки. Тези проверки са насочени към увеличаване на достъпността на платформата чрез откриване на потенциални проблеми, свързани с инфраструктурата или софтуера. Този план за наблюдение на платформата се състои от два елемента:
 —
 наблюдение на инфраструктурата за ИКТ: и в двата края инфраструктурата ще бъде наблюдавана от доставчиците на услуги в областта на инфраструктурата за ИКТ. Автоматичните изпитвания ще обхващат различните елементи на инфраструктурата и достъпността на каналите за комуникация.
 —
 наблюдение на приложенията: с помощта на софтуерните модули на временното свързване ще се прилага наблюдение на системата за комуникация на равнище приложение (ръчно и/или на редовни интервали от време), което ще изпитва достъпността от край до край чрез симулиране на някои от трансакциите в рамките на връзката.
 4.3. Приемателна/изпитвателна среда
 Архитектурата на Регистъра на Съюза и на Швейцарския регистър се състои от следните три среди:
 —
 производствена (PROD): в тази среда се съдържат действителни данни и се обработват реални трансакции;
 —
 приемателна (ACC): в тази среда се съдържат недействителни или


text:
анонимизирани представителни данни. Това е среда, в която операторите на системи от двете страни валидират нови версии;
 —
 изпитвателна (TEST): в тази среда се съдържат недействителни или анонимизирани представителни данни. Тази среда е ограничена до администраторите на регистри и е предназначена да се използва за извършване на интеграционно изпитване от двете страни.
 С изключение на VPN (или еквивалентна мрежа), трите среди са напълно независими една от друга, т.е. хардуер, софтуер, бази данни, виртуални среди, IP адреси и портове са създадени и функционират независимо едно от друго.
 Що се отнася до структурата на VPN, тя е създадена в рамките на две различни среди — една за PROD, друга, независима за ACC и TEST.
 5. Разпоредби за поверителност и интегритет
 Механизмите и процедурите за сигурност предвиждат принцип на двойната проверка („принцип на четирите очи“) за операциите, които възникват във връзката между Регистъра на Съюза и Швейцарския регистър. Принципът на двойната проверка се прилага, когато е необходимо. Той обаче може да не се прилага за всички стъпки, които предприемат администраторите на регистри.
 Изискванията за сигурност се вземат под внимание и се разглеждат в плана за управление на сигурността, който включва също така процеси за разглеждане на инциденти, свързани със сигурността, след евентуално нарушение на сигурността. Оперативната част на тези процеси е описана в ОРП.
 5.1. Инфраструктура за изпитване на сигурността
 Всяка страна се ангажира да създаде инфраструктура за изпитване на сигурността (с помощта на общ набор от софтуер и хардуер, използван при откриването на слаби места по време на етапа на разработване и функциониране):
 —
 отделена от производствената среда;
 —
 когато сигурността се анализира от екип, който е независим от разработването и функционирането на системата.
 Всяка страна се ангажира да извършва статичен и динамичен анализ.
 В случая на динамичен анализ (като изпитване за пробив) двете страни се ангажират обикновено да ограничават оценките до изпитвателната среда и приемателната средата (както е определено в раздел 4.3 „приемателна среда“ / „изпитвателна среда“). Изключенията от тази политика подлежат на одобрение от двете страни.
 Преди да бъде внедрен в производствената среда, всеки софтуерен модул на връзката (както е определен в раздел 3.1 „Архитектура на комуникационната връзка“) трябва да бъде изпитан за сигурност.
 Инфраструктурата за изпитване трябва да бъде разделена от инфраструктурата за производство както на равнище мрежа, така и на равнище инфраструктура. Изпитванията на сигурността, необходими за проверка на съответствието с изискванията за сигурност, се провеждат в рамките на инфраструктурата за изпитване.
 5.2. Разпоредби относно временното прекъсване на връзката и възобновяването
 Ако е налице подозрение за компрометиране на сигурността на Швейцарския регистър, на SSTL, на регистъра на Съюза или на EUTL, всяка от страните е длъжна незабавно да уведоми другата страна и да прекъсне временно връзката между SSTL и EUTL.
 Процедурите за обмен на информация, за решението за временно прекъсване и за решението за възобновяване са част от процеса на изпълнение на заявката от ОРП.
 Временно прекъсване
 Временното прекъсване на връзката между регистрите в съответствие с приложение II към споразумението може да се извърши поради:
 —
 административни съображения (например поддръжка), които са планирани;
 —
 съображения, свързани със сигурността


text:
(или сривове в ИТ инфраструктурата), които не са били планирани.
 В случай на извънредна ситуация всяка от страните уведомява другата страна за това и едностранно временно прекъсва връзката между регистрите.
 Ако бъде взето решение за временно прекъсване на връзката между регистрите, то следователно всяка от страните гарантира, че връзката бива прекъсната на равнище мрежа (като блокира части от или всички входящи и изходящи връзки).
 Решението за временно прекъсване на връзката между регистрите, независимо дали е планирано, ще бъде взето в съответствие с процедурата за управление на промени или процедурата за управление на инциденти, свързани със сигурността, от ОРП.
 Възобновяване на комуникацията
 Решението за възобновяване на връзката между регистрите ще бъде взето, както е описано подробно в ОРП и във всеки случай не преди успешното приключване на процедурите за изпитване на сигурността, както е описано подробно в раздели 5.4 „Насоки за изпитване на сигурността“ и 4.2 „План за инициализиране, комуникация, възобновяване и изпитване“.
 5.3. Разпоредби относно нарушение на сигурността
 Нарушението на сигурността се счита за инцидент, свързан със сигурността, който оказва въздействие върху поверителността и интегритета на чувствителна информация и/или работата на системата, в която се тя се обработва.
 Чувствителната информация е определена в списъка с чувствителна информация и може да се обработва в системата или в друга свързана с нея част.
 Информацията, пряко свързана с нарушението на сигурността, ще се счита за чувствителна, ще бъде маркирана като „ETS CRITICAL“ и ще бъде третирана в съответствие с указанията за боравене с чувствителна информация, освен ако не е посочено друго.
 Всяко нарушение на сигурността се разглежда в съответствие с главата относно управлението на инциденти, свързани със сигурността, от ОРП.
 5.4. Насоки за изпитване на сигурността
 5.4.1. Софтуер
 Изпитването на сигурността, включително изпитването за пробив, ако е приложимо, се извършва най-малко във всички нови основни версии на софтуера в съответствие с изискванията за сигурност, определени в Техническите стандарти за свързването (LTS), за да се оценят сигурността на свързването и свързаните рискове.
 Ако през последните 12 месеца не е създадена основна версия, се провежда изпитване на сигурността на настоящата система, като се отчита нарастването на заплахите за киберсигурността от последните 12 месеца.
 Изпитването на сигурността на връзката между регистрите се извършва в приемателната среда и, ако се изисква, в производствената среда, както и при съгласуване с двете страни и тяхното взаимно съгласие.
 При изпитването на уеб приложения ще се спазват международните отворени стандарти, например разработените от Отворения проект за сигурност на уеб приложения (Open Web Application Security Project — OWASP).
 5.4.2. Инфраструктура
 Инфраструктурата, подпомагаща производствената система, редовно се проверява за слаби места (най-малко веднъж месечно) и установените слабости се отстраняват. Проверката протича по метода, изложен в раздел 5.4.1, като се използва актуална база данни за слабите места.
 5.5. Разпоредби относно оценката на риска
 Ако се прилага изпитване за пробив, то трябва да бъде включено в изпитването на сигурността.
 Всяка страна може да сключи договор със специализирано дружество за извършване на изпитване на сигурността, при условие че това дружество:
 —
 притежава уменията и опита за такова изпитване на сигурността;
 —
 не се отчита пряко на